8
શાઉલા વિસ્વાસ્યાહાવોય સતાવણી
1 શાઉલ પુરીરીતે સ્તેફનુસા મોરણા સહમત આતો. ચ્યેજ દિહી યેરૂસાલેમ શેહેરા મંડળીવોય મોઠી સતાવણી શુરવાત જાયી એને પ્રેષિત છોડીન બિજા બોદા ને બોદા યહૂદીયા વિસ્તાર એને સમરૂન ભાગામાય વિખરાય ગીયા. 2 એને કોલહાક પોરમેહેરા આદર કોઅનારા માટડાહાંય સ્તેફનુસાલ કોબારેમાય દાટ્યો, એને ચ્યાહાટી તે બોજ શોક કોઅયો. 3 બાકી શાઉલ મંડળીલ સતાવતો આતો, એને ગોઅહે-ગોઅહે જાયને વિસ્વાસી માટડાહાલ એને થેઅયેહેલ ગોહલી-ગોહલી જેલેમાય કોંડતો આતો.
સમરૂનમાય ફિલિપ
4 બાકી જ્યા વિસ્વાસી વિખરાય ગીઅલા આતા, ચ્યા હારી ખોબાર આખતા ફિર્યા. 5 ફિલિપ નાંવા યોક વિસ્વાસી યેરૂસાલેમ શેહેરામાઅને એને સમરૂન ભાગા યોકા શેહેરામાય જાયને લોકહાન ખ્રિસ્તા હારી ખોબારે પ્રચાર કોઅરા લાગ્યો.
6 જ્યો વાતો ફિલિપે આખ્યો ચ્યો લોકહાય વોનાયને એને જ્યા ચમત્કાર તો દેખાડતો આતો ચ્યા એઇન, યોક જીવ ઓઇન મોન લાવ્યાં. 7 કાહાકા જોવે ફિલીપાય હુકુમ કોઅયો તોવે બોજ જાંઅહા માઅને બુતા આત્મે મોઠેરે બોંબલીન નિંગી ગીયા, એને બોજ લખવા બિમારી એને લેંગડે બી હારેં કોઅલે ગીયે. 8 એને ચ્યા શેહેરા બોજ લોક બોજ ખુશ જાયા.
સિમોન જાદુગાર
9 ચ્યા શેહેરામાય સિમોન નાંવા યોક માઅહું આતા, જો જાદુગારી કોઇન સમરૂન માઅને લોકહા બોજ નોવાય કોઅતો આતો એને પોતાલ યોક મોઠો માટડો આખાડતો આતો. 10 એને બોદા વાહનાહા પાયને તે મોઠહા લોગુ ચ્યા ઈજ્જત કોઇન આખતે આતેં, “ઈ માઅહું ઈશ્વરા તી શક્તિ હેય, જીં મહાશક્તિ આખાયેહે.” 11 ચ્યેય બોજ દિહહાથી ચ્યાહાન ચ્યા જાદુગારી કામહાકોય નોવાય પામાડી દેનલે આતેં, યાહાટી લોક ચ્યાલ બોજ માનેત.
12 બાકી જોવે લોકહાય પોરમેહેરા રાજ્યા એને ઈસુ ખ્રિસ્તા નાંવા હારી ખોબારેવોય ફિલિપા સંદેશ વોનાયને બોરહો કોઅયો, તોવે બોદે થેઅયો એને માટડાહાંય બાપતિસ્મા લેદા. 13 તોવે સિમોનાય પોતેબી ફિલિપા સંદેશાવોય બોરહો કોઅયો એને બાપતિસ્મા લેઈને ફિલિપા આરે રા લાગ્યા, તો ચિન્હ એને મોઠે-મોઠે સામર્થ્યા કામે ઓઅતા દેખીન નોવાય પામતો આતો.
સમરૂની લોકહા પવિત્ર આત્મા પામના
14 જોવે પ્રેષિત યેરૂસાલેમ શેહેરમાય ઈ વોનાયા, સમરૂન માઅને લોકહાય પોરમેહેરા વચન માની લેદહા તોવે પિત્તરાલ એને યોહાનાલ ચ્યાહાપાય દોવાડયા. 15 ચ્યાહાય તાં જાયને ચ્યાહાટી પ્રાર્થના કોઅયી કા ચ્યા પવિત્ર આત્મા મેળવી લેય. 16 કાહાકા પવિત્ર આત્મા આમી લોગુ ચ્યાહામાઅને કાદાવોય નાંય યેનેલ, કાહાકા ચ્યાહાય તે પ્રભુ ઈસુ નાવામાય બાપતિસ્મા લેદલા આતા. 17 તોવે પિત્તર એને યોહાને ચ્યાહાવોય આથ થોવ્યા એને ચ્યાહાલ પવિત્ર આત્મા મિળ્યાં.
સિમોના પાપ
18 જોવે સિમોનાય દેખ્યાં કા પ્રેષિતાહા આથ થોવવાથી પવિત્ર આત્મા દેનલા જાહે, તોવે ચ્યાય પોયહા લેય યેયન આખ્યાં. 19 “ઈ શક્તિ માન બી દા, કા આંય કાદાવોય આથ થોવુ, તો પવિત્ર આત્મા પામે.”
20 પિત્તરે સિમોનાલ આખ્યાં, “તું એને તો પોયહા નાશ ઓઈ જાય, કાહાકા તુયે પોરમેહેરા દાન પોયહાકોય વેચાતાં લેયના વિચાર કોઅયા. 21 યે સેવાયેમાય નાંય તો હિસ્સો હેય, નાંય તો ભાગ હેય, કાહાકા તો મોન પોરમેહેરા આગલા હાચ્ચાં નાંય હેય. 22 યાહાટી તું પાપ કોઅના બંદ કોઇન પ્રભુલ પ્રાર્થના કોઓ, ઓઈ હોકહે પોરમેહેર તો ખારાબ વિચારાહાલ માફ કોઇ દેય.
23 તું ખારાબ વિચારાહા પાઅને ફિર, કાહાકા આંય એઅતાહાવ, કા તું પિત્ત હારકો માણો એને પાપા ગુલામીમાય હેય.” 24 સિમોનાય જોવાબ દેના, “તુમા માયેહાટી પ્રભુ પાય પ્રાર્થના કોઆ કા જીં વાત તુયે આખી, ચ્યેહેમાઅને કોઅહિબી માયેવોય નાંય યી પોડે.”
25 તોવે પિત્તર એને યોહાનાય સાક્ષી દેયન એને પ્રભુ ઈસુ વચન આખીન યેરૂસાલેમ શેહેરમાય પાછા ફિરતા સમયે ચ્યા સમરૂન ભાગા બોજ ગાવહામાય હારી ખોબારે પ્રચાર કોઅતા ગીયા.
કુશ દેશા નપુસકાલ ફિલિપુસા ઉપદેશ
26 પાછે પ્રભુ યોક હોરગા દૂતાય યેયન ફિલિપાલ આખ્યાં, “ઉઠ એને દક્ષીણ એછે ચ્યે વાટેવોય જો, જીં વાટ યેરૂસાલેમ શેહેરાઇહીને ગાજા શેહેરા એછે જાહે” ઈ રેઅટાવાળી વાટ હેય. 27 તો ઉઠીન ગીયો, એને અચાનક ઈથોપિયા દેશા યોક માઅહું ચ્યાલ મિળ્યો, જો યોક નપુસક આતો, તો યોક મહત્વપૂર્ણ ઓદિકારી આતો જો ઈથોપિયા દેશા રાણી બોદા ખજાના દેખભાલ કોઅતો આતો, એને ભક્તિ કોઅરાહાટી યેરૂસાલેમ શેહેરમાય યેનલો.
28 તો ચ્યા રથા વોય બોહીન ચ્યા દેશાલ પાછો જાય રિઅલો આતો, એને તો યશાયા ભવિષ્યવક્તા ચોપડી જોર-જોરમાય વાચતો જાય રિઅલો આતો. 29 તોવે પવિત્ર આત્માય ફિલિપાલ આખ્યાં, “પાહાય જાયને યા રથાહાતે ચાલા લાગ.” 30 ફિલિપ દાંહદીન રથાપાય જાય પોઅચ્યો એને ચ્યાલ યશાયા ભવિષ્યવક્તા ચોપડી વાચતો વોનાયો, એને પુછ્યાં, “તું જીં વાચતહો કાય ચ્યાલ હુમાજતહો બી?” 31 ચ્યેય આખ્યાં, “જાવ લોગુ કાદો માન નાંય હુમજાડે તાંવ આંય કેહેકેન હોમજુ?” એને ચ્યેય ફિલિપાલ વિનાંતી કોઅયી, કા રથવોય ચોડીન ચ્યાપાય બોહે, એને ફિલિપ તાં ચોડીન બોહી ગીયો.
32 એને પવિત્રશાસ્ત્ર માઅને જો અધ્યાય તો વાચતો આતો, તો ઓ આતો; “તો ગેટા રોકો વદ કોઅરા ચ્યાલ લેય ગીયા, એને જેહેકેન ગેટા બુરાં કાતારનારાહા હામ્મે ઠાવકા રોહે, તેહેકેન તોબી ઠાવકોજ રિયો.
33 ચ્યા નિંદા કોઅયી એને ચ્યાલ ન્યાય નાંય મિળ્યો, કોદાચ કાદોબી ચ્યા વંશા બારામાય આખી નાંય હોકે, કાહાકા ચ્યા વંશ ઓઅરા પેલ્લા ચ્યાલ માઆઇ ટાક્યો.”
34 યાહાટી નપુસકાય ફિલિપાલ પુછ્યાં, “આંય તુલ વિનાંતી કોઅતાહાંવ, ઈ આખ કા ભવિષ્યવક્તા ઈ કા બારામાય આખહે, પોતા બારામાય કા બિજા કાદા બારામાય?” 35 તોવે ફિલિપે બોલના સુરુ કોઅયા, એને યાજ પવિત્રશાસ્ત્રા માઅને સુરુ કોઇન ચ્યાલ ઈસુવા હારી ખોબારે બારામાય આખ્યાં, યાહાટી તો ઓદિકારી હોમજી ગીયો એને ઈસુવોય બોરહો કોઅયો.
36 વાટે ચાલતા-ચાલતા ચ્યા યોકા તોળાવા પાહી પોઅચ્યા, તોવે નપુસકે આખ્યાં કા, “દેખ ઈહીં તોળાવા હેય, આમી માન બાપતિસ્મા લેયના કાય વાંદો હેય” 37 ફિલિપે આખ્યાં, “જોવે તું પુરાં મોનાકોય બોરહો કોઅતોહો તે લેય હોકતોહો” ચ્યાય જોવાબ દેનો, “આંય બોરહો કોઅતાહાંવ કા ઈસુ ખ્રિસ્ત પોરમેહેરા પોહો હેય.” 38 તોવે ચ્યેય રથ ઉબો કોઆ આગના કોઅયી, ફિલિપ એને નપુસક બેની જાંઆ તોળાવામાય ઉતી પોડ્યા, એને ફિલિપે નપુસકાલ બાપતિસ્મા દેના.
39 જોવે ચ્યા તોળાવામાઅને બાઆ યેના, તોવે પ્રભુ આત્મા ફિલિપાલ ઉઠાવી લેય ગીયો, એને નપુસકે ચ્યાલ પાછો નાંય દેખ્યો, એને નપુસકાલ પોરમેહેરાય બોચાવી લેદો યાહાટી આનંદ કોઅતો તો ચ્યા દેશામાય પાછો જાતો રિયો. 40 બાકી ફિલિપ અશદોદ શેહેરમાય યેનો, એને તો યોકે જાગેને બીજે જાગે ચ્યા મુસાફરી કોઅતો રિયો એને કૈસરીયા શેહેરામાય પોઅચ્યો તાંવ લોગુ બોદા શેહેરાહામાય હારી ખોબારે પ્રચાર કોઅતો રિયો.